b'\n_START_ARTICLE_\nAntti Lehikoinen\n_START_PARAGRAPH_\nAntti Lehikoinen (2. tammikuuta 1886 Juuka \xe2\x80\x93 14. kes\xc3\xa4kuuta 1953 Juuka) oli suomalainen sosialidemokraattien kansanedustajana toiminut pienviljelij\xc3\xa4 ja rakennusurakoitsija._NEWLINE_Lehikoisen vanhemmat olivat pienviljelij\xc3\xa4 Juho Lehikoinen ja Anna Maria Martikainen. H\xc3\xa4n k\xc3\xa4vi kansakoulun ja k\xc3\xa4sity\xc3\xb6koulun ja toimi sitten koristehakkaajana ja kuvanveist\xc3\xa4j\xc3\xa4n\xc3\xa4 Suomessa ja Ven\xc3\xa4j\xc3\xa4ll\xc3\xa4 1901\xe2\x80\x931912 sek\xc3\xa4 pienviljelij\xc3\xa4n\xc3\xa4 Juuassa 1912\xe2\x80\x931920. My\xc3\xb6hemmin Lehikoinen toimi rakennusurakoitsijana, Sosialidemokraattisen puolueen luennoitsijana sek\xc3\xa4 1923\xe2\x80\x931927 osuuskaupan myym\xc3\xa4l\xc3\xa4hoitajana Juuassa._NEWLINE_Lehikoinen oli SDP:n kansanedustajana 1919\xe2\x80\x931924, 1927\xe2\x80\x931930 ja 1937\xe2\x80\x931939 edustaen Kuopion l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. Viimeiselle edustajakaudelleen Lehikoinen tuli 4. helmikuuta 1937 SDP:n Matti Puittisen tilalle. Lehikoinen oli presidentin valitsijamiehen\xc3\xa4 vuosien 1925, 1931, 1937, 1940 ja 1943 presidentinvaaleissa. H\xc3\xa4n toimi Juuan kunnanvaltuuston puheenjohtajana ja oli j\xc3\xa4senen\xc3\xa4 Pielisj\xc3\xa4rven yleisen osuusliikkeen hallintoneuvostossa._NEWLINE_Antti Lehikoinen oli naimisissa vuodesta 1907 Lyyli Katri Mustosen kanssa.'